Festa e Halloween çliron tensionet e votuesve amerikanë
Fushata e zotit Trump po përfiton ndërkohë nga ringjallja e skandalit të email-it të zonjës Clinton
Rreth një javë përpara ditës së zgjedhjeve, shumë amerikanë ndjehen të lodhur prej fushatës së zgjatur presidenciale dhe thonë se nuk kanë besim të lartë tek asnjëri nga kandidatët. Festat me kostume komike dhe paradat për Halloween u kanë dhënë një mundësi për të çliruar këto tensione. Në vend që të vishen me kostume shtrigash dhe vampirash, shumë amerikanë po vishen si Hillary Clinton dhe Donald Trump gjatë aktiviteteve për festën e Halloween-it. Në festimet e një ishulli në Florida, njerëzit tallen me të dy kandidatët ndërsa parakalojnë nëpër rrugë. Festimet po shërbejnë si një çlirim i tensioneve nga fushata elektorale. Shumë njerëz kanë votuar herët që të mbarojnë punë. “Mendoj se janë njësoj të gjithë. Thonë se do të përmirësojnë gjërat dhe asgjë nuk bëhet. Unë votova sidoqoftë pasi është e rëndësishme të më dëgjohet zëri,” thotë një votues. Por, disa njerëz në zona të dëshpëruara industriale, si në Ohio, shpresojnë se zoti Trump mund t’u ringrejë jetesën. shprehet një votuese. Zonja Clinton shkon sot në Ohio në përpjekje për të ndryshuar mendimin e tyre. Dje ajo ishte në Florida, një tjetër shtet që nuk rezulton në favor të saj. Republikani Trump bën sot fushatë në Michigan, pasi vizitoi disa shtete perëndimore gjatë fundjavës. Ai shpreson t’i bindë votuesit se është më i besueshëm se sa rivalja. Kandidati Trump po ndihmohet pak ditë para zgjedhjeve nga rishfaqja e skandalit të email-it të zonjës Clinton. Gjatë një tubimi në Arizona, zoti Trump e quajti zhdukjen e rreth 30 mijë mesazheve nga serveri privat i zonjës Clinton, skandalin më të madh që nga skandali Watergate.